Huiseienaar skiet een van vyf wat inbreek | Maroela Media
'n Huiseienaar het Woensdag in die vroeë oggendure 'n aanvaller geskiet en gewond in Kaap St. Francis in die Oos-Kaap.
Sers. Majola Nkohli, woordvoerder van die polisie, het gesê vyf gewapende rowers het omstreeks 02:45 by die huis ingebreek. Die rowers was met messe en breekysters gewapen en het 'n sitkamervenster oopgebreek om toegang tot die huis te kry.
Volgens Nkohli het die rowers 'n egpaar in die huis oorval. "Tydens die gestoeiery kon die huiseienaar daarin slaag om sy vuurwapen te kry. Hy het een van die verdagtes geskiet en gewond."
Die verdagtes het van die toneel gevlug. Die gewonde verdagte het egter in die oprit na die huis inmekaargesak. Die 26-jarige man is na 'n hospitaal geneem vir behandeling waar hy onder polisiebewaking is.
Volgens Nkohli het die huiseienaar ligte beserings opgedoen en is op die toneel behandel. Sy vrou is ongedeerd.
Die polisie het op die toneel op 'n breekyster, kabelbinders en twee gesteelde selfone beslag gelê. Sake van huisroof en poging tot moord word ondersoek.
Volgens Nkohli is die polisie op die spoor van die ander vier verdagtes wat gevlug het.
Hulle wil net nie hoor nie, gaan soek Hom by die naaste kliniek of ongevalle !
en nou moet ons belastingbetalers sy mediese onkostes betaal. Siek!
My mening ook Blom. Ek verstaan nooit hoe mense so vas slaap dat daar deure oopgebreek word met breekysters en niemand word wakker nie.
Mooi man, hou so aan!
Is die huiseienaar aangekla / gearresteer vir poging tot moord? Was dit nie n tyd lank SAPS prosedure nie?